แรงซื้อ “บิ๊กแคป” ดัน SET ปิดบวก 0.56% ลุ้นพรุ่งนี้ทดสอบ 1,600 จุด
SET ปิดบวก 9 จุด รับแรงซื้อกลุ่มหุ้นขนาดใหญ่ ทั้งพลังงาน แบงก์ ไฟแนนซ์ และท่องเที่ยว เข้ามาหนุน พรุ่งนี้คาดดัชนีปรับขึ้นต่อไปทดสอบแนวต้าน 1,600 จุด ส่วนแนวรับให้ไว้ที่ 1,580 จุด แนะจับตาตัวเลขจ้างงานสหรัฐวันศุกร์นี้
SET ปิดบวก 9 จุด รับแรงซื้อกลุ่มหุ้นขนาดใหญ่ ทั้งพลังงาน แบงก์ ไฟแนนซ์ และท่องเที่ยว เข้ามาหนุน พรุ่งนี้คาดดัชนีปรับขึ้นต่อไปทดสอบแนวต้าน 1,600 จุด ส่วนแนวรับให้ไว้ที่ 1,580 จุด แนะจับตาตัวเลขจ้างงานสหรัฐวันศุกร์นี้
6 ต.ค. 2565

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้ปรับขึ้นในทิศทางเดียวกับตลาดหุ้นอื่นในภูมิภาคเอเชีย โดยได้รับปัจจัยหนุนหลักจากการเข้าลงทุนกลุ่มหุ้นขนาดใหญ่ ทั้งกลุ่มพลังงาน หลังราคาน้ำมันปรับตัวขึ้นตอบรับผลประชุมกลุ่มประเทศผู้ส่งออกน้ำมันและชาติพันธมิตร หรือโอเปกพลัส มีมติปรับลดกำลังการผลิตครั้งใหญ่สุดในรอบ 2 ปี, กลุ่มธนาคารพาณิชย์รับปัจจัยหนุนจากทิศทางดอกเบี้ยขาขึ้น และกลุ่มไฟแนนซ์ คลายกังวลหลังจากเงินเฟ้อของไทยออกมาต่ำกว่าที่คาด รวมถึงกลุ่มที่ได้อานิสงส์จากการท่องเที่ยวก็ยังสามารถปรับตัวขึ้นได้อย่างต่อเนื่อง
สำหรับแนวโน้มดัชนีตลาดหุ้นไทยวันพรุ่งนี้ คาดว่าจะแกว่งตัวขึ้นทดสอบแนวต้าน 1,600 จุดอีกครั้ง พร้อมให้แนวรับที่ 1,580 จุด โดยนักลงทุนอยู่ระหว่างรอตัวเลขการจ้างงานนอกภาคการเกษตรสหรัฐที่จะออกมาในช่วงเย็นวันศุกร์นี้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,895.12 ล้านบาท ปิดที่ 700.00 บาท เพิ่มขึ้น 34.00 บาท
ADVANC มูลค่าการซื้อขาย 3,751.28 ล้านบาท ปิดที่ 186.50 บาท ลดลง 3.50 บาท
PTT มูลค่าการซื้อขาย 2,496.16 ล้านบาท ปิดที่ 34.50 บาท ราคาไม่เปลี่ยนแปลง
KBANK มูลค่าการซื้อขาย 2,308.89 ล้านบาท ปิดที่ 142.50 บาท เพิ่มขึ้น 0.50 บาท
PTTEP มูลค่าการซื้อขาย 2,134.14 ล้านบาท ปิดที่ 170.00 บาท เพิ่มขึ้น 2.00 บาท